
DE  ANGINA  IN  GENERE. 


Sub  nomine  Anginae  (1)  intelligimus  morbos  omnes  inflammatorios, 
vel  alia  natura  diversos  partium  mollium ,  quae  deglutitionis  et  respi¬ 
rationis  mechanismo  inserviunt ,  atque  ita  ab  ipsis  faucibus  ad  Oesophagi 
originem,  nec  non  Asperae  Arteriae  bifurcationem  sese  extendunt. 

Cum  situ ,  connexione  atque  functione  partes  hae  admodum  varient , 
ita  quoque  morbi  inflammatorii,  praesertim  ad  istam  classem  referendi, 
admodum  inter  sese  non  natura,  vero  forma  differunt. 

Omnia  attamen  ad  hunc  morbum  pertinentia  symptomata  pathogno- 
monica  ad  sequentes  reduci  possunt  classes  (2): 

1. °  Ad  respirandi  atque  deglutiendi  difficultatem. 

2. °  Ad  ruborem  et  tumorem  partium  internarum  vel  externarum 
faucium,  quoad  in  sensus  cadit  hoc  symptoma,  dum  morbus  non  nimis 
profunde  collocatus  est. 

3. °  Ad  vocem  mutatam. 

4-°  Ad  secretionem  salivae  et  muci  oris,  pharyngis,  laryngis  aut  As¬ 
perae  Arteriae  auctam  vel  imminutam. 

Praeter  illa  ad  inflammationem  partium  respirationi  atque  deglutitioni 
inservientium  adhuc  alia  quaedam  memorabilia  in  conspectum  veniunt 
symptomata  ,  laesiones  scilicet  sympathicae  et  mechanicae.  Ad  priores 
irritatio  spectat  vascularis  systematis,  unde  Febris  (3)  cum  suis  omnibus 
functionum  laesionibus  ,  quandoque  ,  ut  memorant  Cullen  (4)  Hu- 


(1)  Angina  a  Latino  verbo  Angere ,  Grasce  Kvvxy^ ,  a  voce  kumv  canis  et  verbo 
strangulare. 

(2)  Hufeland  System,  der  practischen  Heilkunde,  Tom.  2.  pag.  200. 

(5)  Febris  continua,  remittens  aut  intermittens  ekse  potest. 

(4)  Elemens  de  medecine  pratique,  Tora.  I.  pag.  24i. 


(6  ) 

feland  (1)  et  alii,  spastica  glottidis  constrictio,  unde  summa  anxietas, 
respiratio  anhelosa  y  syncopa  etc. 

Ad  posteriores  pertinent  circulationis  turbae  in  cerebro  (2)  et  in  pul¬ 
monibus.  Alterum  horum  phaenomenorum  a  compressione  oritur  mechanica 
vasorum  carotidum  atque  jugularium :  accumulatur  exinde  sanguis  in 
capite ,  distenduntur  vasa ,  comprimitur  intellectus  organum ,  unde  tumor 
labiorum,  linguae  et  vultus,  venae  jugularis  et  raninae  varicosae ,  (3)  livor 
faciei ,  gravedo ,  somnolentia ,  dolor  capitis  ,  oculi  prominentes ,  auditus 
gravis  (4),  visus  tactusque  Iiebetudo,  delirium,  sopor,  apoplexiae,  etc. 

Alterum  phaenomenon  ad  sanguinis  circulationem  impeditam  in  pulmo¬ 
nibus  spectat.  Haematosis  imperfecte  peragitur,  cum  minor  sit  quantitas 
aeris  illati  illis  in  organis  ob  imminutum  lumen  partium,  illud  fluidum 
transmittentium ,  pulmones  non  ad  capacitatem  naturalem  extenduntur, 
turget  sic  totum  venosum  systema  et  exinde  explicantur.  Pulsus  et 
respirationis  quam  plurimae  abnormitates  in  Angina  obviae. 


iETIOLOGIA. 


Dividi  possunt  causae  Anginae  in  idiopathicas  et  in  sympathicas  (5). 

A.  Idiopathicae  sunt,  quae  in  membrana  mucosa  vias  deglutitionis  aut 
respirationis  obducente  sedem  habent :  contactus  alicujus  corporis  irritantis , 
ut  sunt:  inspiratio  aeris  frigidi,  equitatio  vento  adverso,  usus  potuum 
gelidiorum,  praecipue  aestuante  corpore,  alimentorum  stimulantium,  sub¬ 
stantiarum  venenatarum  aliarumve  acrium ,  porro  vociferatio ,  tubarum 
inflatio,  cantus,  declamatio,  vaporis  irritantis  inspiratio  etc. 

B.  Subita  transpirationis  suppressio,  pedum,  colli  refrigeratio  (6): 


(1)  System  der  practischen  Heilkunde,  Tom.  11.  pag.  201. 

(2)  Boerhave  de  cognoscendis  et  curandis  morbis,  pag.  206. 

(3)  Idem. 

(4)  Aliquando  oboritur  surditas,  dum  inflammatio  membrana;  mucosas  tubi  Eustacbiam  com-1 2 3 4 5 6 
municatur. 

(5)  Quarin,  editionem  curavit  prof.  Kesteloot,  Gandavi  1820. 

(6)  Van  Rotterdam ,  in  suis  praelectionibus  Academicis. 


(  7  ) 

Plethora;  suppressio  alicujus  evacuationis,  sive  mucosas ,  sanguineae, 
aut  purulentae:  morbi  cutis,  ut  eruptio  scarlatinosa,  variolosa,  erysipe- 
latosa ,  miliaris,  herpetica,  psorica  (1)  etc.  Morbi  pulmonum,  ut  phthisis, 
morbi  partium  genitalium  (2).  Abusus  mercurialium  (3)  saburrae  gastricae 
biliosae;  varicum  suppressio  (4). 

Sunt  et  quoque  sporadicae  vel  epidemicae  anginarum  causae  (5):  ita 
v.  gr.  juvenes  sanguinei  collum  nimis  constringentes  (6)  frequenter 
Angina  laborant. 

Anginae  parotideae  magis  obnoxios  esse  mares,  quam  feminas,  asserunt 
Quarin  et  Buchner  (7).  Nonnullis  quoque  dispositio  peculiaris  ad  hunc 
morbum  propria  est,  ut  "omni  fere  anno  eodem  afficiantur. 

Ut  plurimum  epidemice  grassantur  Anginae,  dum  nebulosa  et  frigida 
est  atmospbaera ,  maxime  temporibus  aequinoctialibus :  quandoque  ut 
causam  agnoscit  iste  morbus  contagium;  et  tunc  maxime  grassatur  tem¬ 
pore  calamitatum,  annonae  caritatis,  belli  etc. 


DIVISIO  MORBI. 

ANGINA  DIVIDITUR  RATIONE  SEDIS  INFLAMMATIONIS 

In  Tons  illo -  Uvularem . 

Glossitideam. 

Pharyngeam . 

Laryngeo-  Trachealem . 

Parotideam. 

Vocatur  ^Angina  Tonsillo-uvularis 3  dum  inflammatio  occupat  uvulae, 


(1)  Starch ,  Handbuch  sur  Kentnis  irnd  Heilung  eines.  etc.  Tora.  I.  pag.  i44. 

(2)  Dictionnaire  abrege  des  Sciences  medicales,  pag.  468,  art.  Angine. 

(3)  Buchner,  geneeskundig  handboek  etc.,  pag.  232  eerste  stuk,  tweede  deel. 

(4)  Starch ,  a  suppressione  varicum  in  facie  vidit  acutissimam  anginam- 

(5)  Quarin  ,  opus  cit.  pag.  i5i. 

(6)  Idem,  op.  cit.  pag.  218.  (7^  Buchner. 


et  tonsillarum  constituentes  partes  (1).  Morbus  hic  ordinarie  inchoat 
cum  sensatione  siccitatis  atque  titillationis  in  ore  (2)  ;  propensitate  ad 
deglutiendum ;  horror  datur ,  cui  brevi  succedit  calor ,  spatio  ingenti 
quatuor  horarum ,  faucium  internae  partes  rubere  incipiunt ,  atque  tu¬ 
mere.  Dolor  harum  partium  ingravescit;  magis  magisque  deglutitio  evadit 
molesta ;  rubor  et  tumor  in  alterutra  vel  in  utraque  tonsilla  increscunt : 
saepe  a  minima  faucium  irritatione  oritur  tussis;  respiratio  fit  difficilis, 
ut  solum  saepe  per  nares  flari  possit;  quandoque  adest  surditas  (3):  ac¬ 
cedit  aliquando  gravedo  capitis;  sopor,  si  gravis  sit  inflammatio;  isthmus 
faucium  occluditur  quandoque  totaliter ,  ut  materies  deglutienda  ob 
angustias  et  magnos  dolores  per  os  redeat;  saliva  fluit  ex  ore;  dolor  non 
raro  per  tubum  Eustachianum  in  aurem  protenditur  (4).  Usque  ad  sep¬ 
timam  aut  ad  decimam  quartam  diem  status  ille  ordinarie  perdurat ; 
dum  scilicet  morbus  relinquitur  naturae.  Tunc ,  si  levis  fuerit ,  simplici 
resolutione  terminatur  :  sin  vero  gravior  affectio  fauces  occupaverit ,  ordi¬ 
narie  in  suppurationem  abit.  Facta  suppuratione  ,  pus  vel  subito  et  in 
magna  copia  in  unica  vice,  vel  lente  et  muco  oris  permixtus,  evacuatur  : 
quandoque  morbus  metastases  in  cerebro ,  pulmonibus ,  visceribusque 
abdominalibus  efformat :  quandoque  induratione  terminatur.  Numquam 
tamen,  ni  sit  malignus,  contagiosus  (5). 

Si  Glossitidea  est  Angina,  vox  et  deglutitio  valdopere  impediuntur; 
salivae  secretio  admodum  intenditur;  respiratio  aliquando  valde  laeditur, 
ut  non  raro  suffocationem  minetur;  lingua  rubra,  livida  est,  et  fervida 
febrisque  concomitans  valde  acuta  (6)  summa  datur  anxietas ;  oculi  sunt 
lacrymantes,  facies  est  ordinarie  pallida,  quandoque  rubra.  Morbus  ut 
plurimum  non  ultra  septem  dies  perdurat,  dum  resolutione  terminatur: 
non  raro  in  suppurationem  aut  in  indurationem  abit;  fere  numquam  in 
gangraenam  (7). 

(1)  Callen ,  opus  cit.  Tom.  I.  pag.  a3i. 

(2)  Buchner,  opus  cit.  pag.  228. 

(3)  Idem ,  pag.  228. 

(4)  Buchan,  medecine  domestique,  Tom.  2  pag.  i44. 

(5)  Cullen ,  opus  cit.  pag.  i32. 

(6)  Buchner ,  op.  cit.  pag.  198. 

(7)  Idem,  pag.  201. 


(9) 

Quum  pharynx  inflammatur,  dicitur  Angina  -pharyngea.  In  isto 
morbo  deglutitio  admodum  laeditur;  quandoque  est  totaliter  impedita; 
ita  ut  deglutienda  redeant ,  aut  in  laryngem  aut  per  nares  repulsa , 
tussim  violentam  excitent.  Raro  haec  Anginae  species  in  suppurationem, 
frequenter  vero  in  indurationem  transire  solet. 

Angina  laryngea  trachealis  est  inflammatio  tracheae  arteriae  et  la¬ 
ryngis ,  cujus  duplex  est  species,  3°  adultorum,  2°  infantum  (1). 

In  priore  specie ,  ab  exordio  respiratio  est  difficilis ,  vox  acuta ,  clan- 
gosa  expectoratio  (2) ;  deglutitio  dolorifica ;  vox  rauca  est ,  tussis , 
pulsus  parvus,  debilis;  summa  anxietas,  et  agitatio. 

In  posteriore ,  a  primo  momento  invasionis  morbi  levis  aut  gravis  ca~ 
tharri  symptomata  adsunt :  praeludere  solent  coryza ,  tussis ,  levis  dolor 
faucium,  pulsus  concitati  et  exiles,  tristitia,  oculi  lacrymantes,  calor 
solito  major:  elapsis  vero  duobus,  tribusve  diebus,  febris  intenditur, 
vox  fit  acuta,  stridula,  clangosa  cantui  pulli  gallinacei  similis;  respiratio 
evadit  difficilis ,  sibilosa  ;  expectoratio  ab  initio  morbi  apparet  nulla ,  et 
mox  viscida ,  limpida  animadvertitur :  et  tandem  concreta ,  opaca ,  mem¬ 
branacea  aut  albuminosa  emittuntur  sputa ;  cum  strangulationis  metu 
summaque  anxietate  et  agitatione,  facie  palente,  caput  in  cervicem  re¬ 
troversum  veluti  trahitur;  dum  tamen  deglutitio  plus  minusve  libera 
manet,  et  intellectus  normalis.  Morbus  intra  quatriduum,  quintiduumve 
ordinarie  finitur :  raro  resolvitur ;  acgrotulos  ut  plurimum  repentine 
suffocat,  (3)  plerumque  epidemicus  est. 

Ab  aliis  speciebus  Anginae  inflammatoriae  distinguitur  laryngeo  tra¬ 
chealis  ,  ex  eo  quod  praecipua  morbi  signa  spectent  ad  respirationem 
laesam  ,  et  non  ad  deglutitionem  impeditam. 

Trachealis  Angina  infantum  differt  ab  illa  adultorum.  1°  Ex  eo  quod 
symptomata  multo  sunt  graviora ,  et  citius  morbus  curriculum  absolvat : 
2°  quod  in  ipsa  aspera  arteria  a  larynge  membrana  nova  formetur,  quae, 
occludendo  tubum  illum ,  infantes  suffocat. 


(1)  Crowp,  cynanche  stridula,  suffocativa ,  Angina  polyposa,  cynanche  trachealis  humida, 
vide  Home ,  Michaelis ,  Cullen.  Dictionnaire  des  Sciences  medicales.  Art.  Angiue ,  pag.  126. 

(2)  Capuron,  elementa  Medicinas ,  pag.  i53. 

(3)  Idem  ,  pag.  1 56. 

Vocatur  .Angina  Parotidea  inflammatio  glandulae  parotideae.  Morbus 
ordinarie  cum  horrore  et  defatigatione  orditur;  tumor  et  dolor  occupant 
angulum  maxillae  inferioris:  ut  plurimum  ad  glandulam  parotideam  , 
raro  ad  submaxillarem  extenduntur.  Febris  accedens  per  quatriduum 
ordinarie  moratur;  saepe  epidemicus  est  morbus;  non  raro  contagiosus; 
saepeque  cum  morbus  adynamicis  junctus;  quandoque  in  suppurationem 
abit;  non  raro  in  indurationem ;  ut  plurimum  quoque  resolvitur,  et 
aliquando  metastases  efficit,  apud  feminas  in  mammis,  ad  testiculos  in 
maribus. 


DIVIDITUR  ANGINA  RATIONE  DYNAMICA 

In  Simplicem  inflammatoriam. 

JAalignam  gangraenosam  f  adynamicam  ,  ataxicam. 

Quid  de  Angina  simplici  inflammatoria  dicendum,  jamjam  ex  praece¬ 
dentibus  patet. 

Nisi  sit  maligna,  raro  Angina  in  gangraenam  tendit;  maligna  vero  fere 
semper;  epidemice  ut  plurimum  species  haec  grassatur,  et  in  febribus 
scarlatinosis  ,  typhoideis,  adynamicis  specialiter  observatur. 

Acutissimus  est  morbus,  et  cum  omnibus  malignitatis  signis  orditur; 
adsunt  nausea ,  vomitus ,  cervicis  rigor ,  cephalalgia ,  summa  virium 
prostratio,  pyrexia,  monente  Culleno,  valida  quandoque,  aliis  in  casibus, 
pulsus  exilis  depressi  celeres  deprehenditur.  Hisce  phaenomenis  accedunt 
difficultas  respirandi  atque  deglutiendi ,  minor  tamen  quam  in  Angina 
simplici  inflammatoria.  Fauces  si  inspiciantur,  obscure  rubent,  aut  colore 
sunt  roseo,  praecipue  versus  amygdalas;  pallida  aliquando  margine  cir¬ 
cumdatae. 

Ratione  gravitatis  symptomatum  :  tumor  ac  dolor  minus  validi  anim¬ 
advertuntur  :  dum  advesperascit,  morbus,  calor,  agitatio,  prostratio  augen¬ 
tur,  et  ad  matutinum  tempus  usque  perseverant:  vox  ordinarie  rauca  et 
ciangosa  evadit,  mane  aliquando  datur  sudor,  quo  symptomata  mitescere 
videntur.  Si  morbus  characterem  refert  scarlatinosum,  tertia  aut  quarta 
die  evolutionis  morbi ,  accedunt  maculae  cutaneae  rubrae ,  morbillos  re¬ 
ferentes  ,  aut  cervicis ,  pectoris ,  faciei ,  manuum  aliarumque  partium 


(  n  ) 

late  extensus  tumor  er ysipelatosus ;  non  raro  et  durities  glandulae 
parotideae  et  cervicis  oedematosus  tumor  augentur;  illo  morbi  stadio 
pectoris  angores;  debilitas  indies  increscit.  Una  cum  pectoris  strangula¬ 
tione  circa  noctem  delirium ,  loquacitas ,  stupor ,  coma :  mane  sudor  coi- 
liquans ;  non  raro  oboritur  diarrliaea  foetida ;  ut  plurimum  ante  septimum 
diem  mors  saepe  scenam  claudit  (1). 

Omnes  deglutitionis  atque  respirationis  partes  diro  illo  morbo  affici 
posse,  Dissectiones  cadaverum  probavere. 

Gangraenosa  Angina  multum  a  communi  differt : 

Posterior  enim  infantes  et  mulieres  afficit;  gangraenosa  vero  adultos, 
robustosque  viros,  et  horrore,  nausea,  vomitu,  diarrhaea  stipatur,  prae¬ 
ludente  acuto  capitis  dolore.  Mox  superveniunt  oris  interni  rubor ,  ul¬ 
ceratio ,  crusta,  erysipelatosus  vultus;  cervicis,  thoracis,  manuumque 
calor,  universi  corporis  affectio.  Angina  vera  inflammatoria  localis  est, 
et  resolutione ,  suppuratione ,  aut  induratione  finitur:  maligna  Angina 
solet  ad  gangraenam  vergere. 

DIVIDITUR  MORBUS  RATIONE  EXITUS 

In  Anginam  suppuratoriam  ,• 

- — —  Scirrhosam  ; 

- Membranaceam  $ 

— - - . —  Chronicam ,* 

Inflammatio  neglecta,  aut  ex  natura  nimis  intensa,  diutius  saeviens, 
horripilationibus  vagis  accedentibus,  abit  in  suppurationem:  quae  erit, 

udngina  suppuratoria.  Pertinet  praecipue  ad  tonsillarem ,  nosciturque 
hiante  ore,  tumore  plus  minusve  magno  conoideo  in  faucibus  conspicuo. 

Mnginam  Scirrhosam  adesse  dicimus,  dum  tumor  durus,  indolens , 
glandulosus ,  ab  inflammatione  pharyngis ,  tonsillarum ,  aut  glandulae 
porotideae  proveniens,  impedimentum  ponit  deglutiendis  praecipue  solidis, 


(i)  Yide  Huxham ,  Tom.  III,  pag.  122.  —  Cullea,  opus  cit.  Tom.  I. ,  pag.  223.  — 
Buchan ,  opus  cit.  Tom.  II,  pag.  38i.  —  Staret: ,  opus  cit.  Tora.  I,  pag.  i46.  —  Rozenstein , 
Pringle,  Marteau ,  Williemy ,  Chambon,  Fothergill. 


(  >2  ) 

aut  quandoque  respirandi  negotio.  Morbus  chronicus  marasmo  a  defi¬ 
ciente  nutritione  stipatur,  et  ut  plurimum  in  mortem  abit. 

]\lembranacea  Angina  ad  inflammationem  laryngis  et  asperae  arteriae 
pertinet.  Occurrit  tantum  aetate  infantiae. 

Docuit  funerum  infantum ,  tali  morbi  enectorum ,  sectio  faciem  in¬ 
ternam  asperae  arteriae  et  laryngis  obduci  membrana  tenaci  flavescente, 
quae  ut  plurimum  induit  formam  canalis  spiralis,  et  non  raro  trachea 
est  separata.  (Home.) 

Chronica  dicitur  Mngina,  dum  ultra  tempus  resolutionis  perdurat , 
deficientibus  signis  suppurationis  aut  indurationis.  Refertur  specialiter 
ad  Anginam  parotideam  et  laryngeam.  In  ultimo  casu  vocatur  non  raro 
phthisis  laryngea.  Nonnumquam  quoque  phthisis  speciem  illam  ut  co¬ 
mitem  habet. 

DIVIDITUR  MORBUS  RATIONE  SYMPTOMATICA 

In  \Anginam  Scarlatinosam  $ 

— - Morbillos  am  ; 

■ - Miliarem ; 

• - Mariolosam  ; 

- - - M phthosam 

- Syphiliticam ; 

Angina  scarlatinosa  quandoque  levis  et  benigna  est,  quandoque  vero 
pessima,  et  merito  ad  malignam  referenda  (1). 

Angina  plus  minusve  constans  symptoma  efficit  in  omnibus  morbillis ; 
frequens  quoque  in  miliaribus ,  et  non  raro  cum  signis  catharri ,  sive 
pulmonalis,  sive  nasalis.  Ordinarie  benigna  in  illis  morbis  animadvertitur. 

In  omnibus  stadiis  variolarum  contingere  potest  Angina;  ut  plurimum 
in  illis  affectionibus  occupat  fauces;  ast  non  raro  est  parotidea;  Magna 
tunc  cum  secretione  salivae  est  stipata ,  vocatur  Angina  salivantium  va¬ 
ri  olosa  (2). 


(i)  Stoll ,  dissertat,  medie.,  pag.  ai. 
(a)  Idem. 


(  >3  ) 

Aphthae  deprehenduntur  frequentissime  in  ore  et  in  faucibus  ;  inflam¬ 
matio  quandoque  tam  intensa  est,  ut  deglutitio  multum  laedatur,  ut 
veram  speciem  Anginae  inflammatoriae  constituat.  Saepe  malignae  sunt 
aphthae,  et  non  raro  mortem  inferunt:  et  praecipue  si  febribus  adyna- 
micis  junguntur. 

Nullum  symptoma  venereum  frequentius  occurrit,  dicit  jure  merito 
celeb.  Plenck  (1)  quam  maculae ,  et  ulcera  faucium ,  deglutitionem  im¬ 
pedientia.  Nascuntur  maculae  rubrae,  plus  minus  ve  latae,  quae  in  super¬ 
ficialia  ulcuscula  sordida  abeunt ,  quorum  fundus  reperitur  lardaceus , 
eorumque  margines  coloris  sunt  cuprei,  concomitante  voce  rauca  et 
nasali. 

Aliquando  vera  species  Anginae  nascitur  ab  usu  mercurii  interne  as¬ 
sumpti,  vel  externe  applicati;  pertinet  tunc,  ut  plurimum  ad  Anginam 
tonsillarem,  vel  ad  parotideam. 

Plurimae  adhuc  animadvertuntur  Anginae  symptomaticae  a  morbosa 
quadam  conditione  oriundae ,  tales  sunt :  exempli  gratia  Angina  Rheu¬ 
matica,  quae  simul  cum  rheumatismo  existit  (2);  Phthisica  (3),  quae  in 
ultimo  stadio  phthiseos  occurrere  solet  (4) ;  Hepatica  (5) ,  a  vitio  he¬ 
patis  originem  sumens :  Gastrica  (6) ,  quae  oritur  a  nimia  hile ,  vel  ab 
alia  irritatione  primarum  viarum ;  tum  ea ,  quae  tussim  ferinam  comitem 
habet  (7),  Podagrica  (8),  et  aliae,  potius  ut  causae  ,  quam  verae  compli¬ 
cationes  morborum  considerandae. 


(1)  Doctrina  de  morbis  venereis,  pag.  io5. 

(2)  Hufeland ,  op.  cit. ,  pag.  2o4. 

(3)  Stoll ,  op.  cit.,  pag.  34. 

(4)  Piures  auctores  Anginam  phthisicorum  ab  aphthosa  affectione  pendere  statuunt,  ut  Smidt 
et  alii  (vide  dissert.  medie.).  Stoll  asserit  contrarium,  dicens  sectiones  cadaverum  seroper 
demonstrasse,  inflammationem  et  non  aphthas  tracheee  aut  faucium. 

(5)  Sauvages ,  Tom.  I.,  pag.  492. 

(6)  Hufeland ,  opus  cit.  p.  2o4. 

(7)  Cullen  ,  Tom.  I.  ,  pag.  23i  op.  citat. 

(8)  Idem.  . 

PROGNOSIS. 

Periculum  desumitur: 

1 . °  Ex  morbi  sede :  (sic  Angina  trachealis  periculosior  est  Angina 
tonsillari )  5 

2. °  Ex  signis  capitis,  systematis  circulatorii  et  pulmonum  turbas  in¬ 
dicantibus  : 

3. °  Ex  charactere  dynamico  : 

4-°  Ex  molimine  criseos  : 

5.°  Conditione  aegri  et  constitutione  regnante. 

Funestissima,  quo  ad  sedem  morbi,  est  Angina  trachealis  infantum,  ut 
plurimum  subito  aegro tulos  e  medio  tollens:  quo  aetas  attamen  provectior, 
eo  minus  periculosus  morbus. 

Quod  si  Angina  trachealis  ultra  septem  dies  perdurat ,  si  vox  et  res¬ 
piratio  non  multum  laeduntur ,  et  pulsus  perstat  normalis ;  si  polyposa 
membrana  per  tussim  aut  vomitum  educitur,  de  salute  non  desperan¬ 
dum  est:  e  contra,  dum  extremitates  frigescunt,  dum  convulsionibus  af¬ 
ficiatur  aegrotans,  dumque  admodum  difficilis  sit  respiratio;  si  apparet 
faciei  pallor,  et  tussis  convulsiva;  si  pulsus  debiles,  intermittentes  eva¬ 
dunt  ,  nihil  boni  expectandum. 

Angina  trachealis  adultis  quandoque  etiam  funestissima  est;  et  saepe  in 
phthisim  laryngeam  transit.  Praenuntiant  hunc  verum  statum  doloris 
sensus  circa  superiorem  sterni  partem  (1),  respirandi  difficultas  inter 
ambulandum,  vocis  altera  tio ,  febris  hectica,  tussis,  anxietas,  macies, 
vox  stridula;  tandem  diarrhaea,  sudor  colliquans,  pedum  inflatio.  Licet 
aliquando  benigna  resolutione  terminetur. 

Ab  uvula  et  tonsilia  inflammatis,  nisi  perverse  tractentur,  vix  letha- 
litas  timenda  (2). 

Quod  si  Angina  sit  pharyngea ,  et  deglutitio  valde  impediatur ,  si  vox 
adulteretur,  non  sine  periculo  morbus  decurrere  jure  merito  censetur. 


(1)  Capuron ,  opus  citat,  pag.  220. 

(2)  Quarin,  opus  cit.  pag.  i54. 

Non  raro  in  indurationem  transit,  ut  jam  vidimus:  quas  funestissima 
haberi  debet  sequela. 

Per  se  Angina  parotidea  periculosa  non  est :  hic  tantum  sequelae 
hujus  morbi  periculum  ponunt.  Si  subito  evanescat  morbus,  et  testiculos, 
mammas,  aut  cerebrum  graviter  afficiat,  tunc  funestum  ponit  exitium: 
in  genere ,  ad  leviores  hujusmodi  morbos  pertinet  Angina  parotidea , 
imprimis  dum  sporadica  est :  dum  vero  epidemice  grassatur ,  multo  pe¬ 
riculosius  decurrit  (1).  Non  raro  in  suppurationem  transiens,  chronica 
evadit.  Indura tio  ,  aliquibus  in  casibus,  pessimum  istius  constituit  exitum. 

Glossitidea  aliquando  pessimus  est  morbus  (2),  dum  intensa  est  inflam¬ 
matio.  Aegros  tum  apoplexia ,  tum  suffocatione  fato  cedere ,  docuit  obser¬ 
vatio  (3).  Ast  ordinarie  levis  tantum  morbus  est,  et  brevi  spatio  solvitur, 
dum  respiratio  sat  libera  manet ;  deglutitio  quamvis  difficilis,  non  omnino 
impeditur;  lingua  humida  manet,  morbusque  per  resolutionem  termina¬ 
tur  :  quod  si  aliquando  in  suppurationem  abeat ,  sat  longas  post  se  se¬ 
quelas  trahit. 

Angina  maligna  semper  est  infausti  ominis.  Buchner  asserit ,  morbum 
ordinarie  mortalem  evadere  ultra  quatriduum.  Inflammationis  lata  ex¬ 
tensio,  magnae  plagae  gangraenosae  in  ore;  febris  ardens  acutissima,  res¬ 
piratio  anhelosa ,  difficilis :  deglutitio  impedita  ;  narium  rubor ;  livor ; 
epistaxis  passiva ,  infaustum  terminum  praesagiunt.  Si  e  contra  respiratio 
sat  placida  manet,  si  deglutitio  non  multum  impeditur,  nec  febris  cha¬ 
ractere  typhi  stipetur,  si  partes,  jamjam  gangraena  affectae,  facile  a  vivis 
separantur ,  et  prodiens  inde  pus  bonae  est  qualitatis ,  tune  quandoque 
aeger  ad  sanitatem  restituitur ,  quamvis  convalescentia  admodum  sit 
protracta  (4). 

Non  raro  morbus  ille  febre  lenta ,  diarrhsea  colliquativa ,  et  marasmo 
terminatur :  quippe  ulcerationes  causans  per  totum  tubum  intestinalem  , 
quibus,  diarrhoea  accedente,  vires  collabnntur ,  ac  tandem  de  aegro 
conclamatum  est  (5). 

(1)  Buchner ,  op.  cit.  pag.  i54. 

(2)  Idem  ,  pag.  235. 

(3)  Quarin ,  op.  cit.  pag.  z 54. 

(4)  Buchner ,  opus  cit.  pag.  255. 

(5)  Capuro/ij  opus  cit.  pag.  i52. 

In  genere ,  quo  plures  partes  in  Angina  inflammatoria  occupentur,  eo 
gravior  erit  morbus  (1). 

Hic  et  insuper  pessimam  prognosim  faciunt,  dum  ab  impedito  san¬ 
guinis  reditu  in  jugulares  externas  vultus  tumor  ingens ,  oculi  promi¬ 
nentes,  sensuum  bebetudo  et  stertor  observatur  (2). 

Funestissima  est  Angina,  quae  nec  in  faucibus,  nec  in  cervice  quid¬ 
quam  conspicuum  exhibet  (3). 

Si  Angina  locum  habet  in  aegro,  jam  ab  alio  morbo  debilitato  , 
malum  (4). 

Non  raro  Angina  solvitur  crisi  per  epistaxim,  per  menstrua,  hae¬ 
morrhoides  ,  alvi  fluxum ,  sudores ,  metastasem ,  tumores  ac  rubores  ad 
pectus  aut  in  collo. 

Ultimus  casus  distinguendus  est  ab  Angina  scarlatinosa  maligna ,  in 
qua  phaenomenum  illud  cum  natura  morbi  quadrat.  Si  rubor  tamen  hic 
subito  evanescit ,  malum  portendit  omen  (5). 

Prognosis  Anginae  scarlatinosae,  miliaris,  variolosae,  aphthosae,  sy¬ 
philiticae  etc.  desumitur  ex  phaenomenibus  plus  minus  intensis  morborum , 
e  quibus  surgit  Angina. 

INDICATIO  CUR  ATI  YA. 

Ut  in  Anginae  indicatione  curativa  scopus  adimpleatur,  ad  sequentia 
attendendum  : 

Amoveantur  causae  morbi ; 

Ratio  habeatur  partium  affectarum  ; 

In  naturam  morbi  inquiratur ,* 

Symptomata  quam  accuratissime  investigentur  ac  rite  ces- 
timentur . 

Tandem  varii  exitus  morbi  considerentur. 


(1)  Quarin ,  opus  cit.  pag.  i54. 

(2)  Idem,  id.  id.  pag.  i54. 

(3)  Idem,  id.  id.  pag.  i54. 

(4)  Buchan ,  opus  cit.  pag.  268. 

(5)  Coacis  praenotionibus  ,  n°  368. 

Si  Angina  mere  est  inflammatoria,  inter  omnia  remedia  excellunt 
antiphlogistica.  Itaque  instituendae  sunt  venae  sectiones,  ratione  gravitatis 
morbi ,  aetatis  subjecti  ,  febris  concomitantis  repetendae,  etc.  tum  in 
brachio,  pede,  vena  jugulari,  nec  non,  ut  hinc  inde  commendatum 
est,  et  in  Venis  raninis.  Regimen  antiphlogisticum  omnino  postulant 
alterationes  nobiliorum  organorum,  et  praesertim  status  cerebri  et  pul¬ 
monum. 

Quod  si  sopor  apoplecticus ,  sensuumque  hebetudo  accedant,  si  respi¬ 
ratio  summe  difficilis  evadit,  depletiones  larga  manu  sunt  instituendae. 

Hirudines  pone  aures  et  collum,  generalibus  venae  sectionibus  anteponi 
debent,  dum  localia  tantum  sunt  symptomata,  et  solummodo  ad  Angi¬ 
nam  spectantia. 

Si  glossitidea,  uvularis  aut  tonsillaris  sit  Angina,  magno  cum  successu 
adhibentur  scarificationes  in  parte  inflammata:  (1)  saepe  morbus  omnibus 
aliis  remediis  rebellis,  ope  liujus  methodi  efficaciter  debellatur. 

Vapor  aquae  calidae,  addita  modica  aceti  quantitate,  aut  infusio  plan¬ 
tarum  emollientium  inspiretur :  leniente  tepidoque  gargarismate  utendum 
est,  ut  siccitati  oris  medeatur  (2):  collum  emolliente  cataplasmate  tegi 
oportet  (3);  hauriendi  sunt  potus  emollientes  laxantes. 

Derivantia  tentanda  sunt :  idcirco  alvus  ducenda  per  enemata  leniora , 
eccoprotica,  ut  sunt:  salia  neutra,  manna,  tamarindi,  cassia,  etc.:  for- 
tioribusque  utendum  ,  dum  scopo  derivante  ea  remedia  in  usum  vo¬ 
camus  (4). 

Stimuletur  cutis  ope  bahiei  tepidi ,  sive  generalis ,  sive  per  pediluvia : 
frictiones  irritantes  instituantur  ope  spiritus  salis  ammoniaci,  cum  ad 
collum  tunc  ad  pectus.  Pringle  (5)  externe  oleum  cum  spiritu  cornu 
cervi  applicandum  praecipit.  Sinapismi,  cucurbitae  (6),  vesicantia  cer¬ 
vici,  sub  mento  et  circa  fauces  admoveantur. 


(1)  Hufeland ,  op.  cit. ,  pag.  206.  Quarin ,  op.  cit.  >  pag.  157.  Buchner,  op.  cit. ,  pag.  24i. 

(2)  Idem  ,  op.  cit. ,  pag.  216. 

(3)  Quarin ,  op.  cit.,  pag.  i55. 

(4)  Idem  ,  pag.  167. 

(5)  Observ.  on  the  diseas.  of  the  army  ,  pag.  i42. 

(6)  Celsus ,  de  medicina ,  pag.  210. 


O 

Revulsiva  haec  praesidia  ab  ipso  exordio  morbi  invasionis  indicantur. 
1°  Si  -levis  tantum  morbus  est,  2°  si  e  contra  graviora  requiruntur, 
post  prius  factas  depletiones.  Gargarismata  leviter  adstringentia  non  raro 
conducunt  in  fine  morbi ;  initio  potius  irritationem  augere  solent. 

Alia  est  indicatio,  si  rem  habemus  cum  Angina  tracheali  infantum. 
Omnes  stimuli  a  larynge  detorqueantur,  humorumque  cursus  ad  partes 
vicinas  aut  remotas  derivetur  per  antiphlogistica  et  derivantia  : 

Indicatio  jubet ,  ut  pseudo-membrana  e  fistula  aerifera  expellatur  per 
emetica.  Celeb.  Cullen  (1)  usum  horum  remediorum  tunc  admodum 
laudat ,  et  asserit  in  Scotiae  quadam  plaga  morbum  quasi  endemicum  esse , 
et  ibi  illum  fere  semper  debilitatum  fuisse ,  dum  tempestive  vomitus 
excitabatur.  Chaussier  (2)  ab  initio  morbi  vomitum  ciet,  et  refert  se 
plurimos  habuisse ,  diro  hoc  morho  affectos  tractandos ,  quos  tartarus 
emeticus  repetitis  vicibus  adhibitus  sanitati  restituerit:  ^Lussitot, fait que 
le  croup  se  manifeste  3  je  f ais  prendre  un  e  meti  que  3  et  le  tartre  stibie 
est  preferable  d  tout  autre  vomitif.  Le  lendemain  si  les  accidens  ne 
sont  pas  diminues  ,  si  les  acces  de  toux  sont  aussi  frequens aussi 
violens ,  si  V  on  remarque  le  me  me  sijflement  dans  la  poitrine  >  Id 
me  me  gene  dans  la  respiration  3  je  prescris  un  second  vomitif.  Plu- 
sieurs  fois  f  di  fait  prendre  un  troisieme  vomitif lorsquevingt-quatre 
heures  3  apres  le  second ,  les  accidens  persistaient  avec  la  meme 
intensite. 

Triplici  scopo  emetica  in  illo  morbo  salutares  effectus  praestare  videntur. 
1°  Pseudo-membranae  vias  aeriferas  occlusurae  generationem  impediendo , 
vel  jam  generatam  expellendo.  2°  Sudoribus  promovendis.  3°  Spasmum 
glottidis  solvendo. 

Ultima  haec  indicatio  omnem  meretur  attentionem.  Nonnullis  in  ca¬ 
sibus  infantes  suffocatos  periisse  dicunt ,  non  ob  occlusionem  Asperae  Arteriae , 
ibi  nova  membrana  inducta,  sed  vero,  ut  exempla  ferunt,  spasmo  la¬ 
ryngis  ex  nimia  nonnumquam  sensibilitate  subjecti  oriundo.  In  hunc 


(1)  Tom.  I.  pag.  24o. 

(2)  Contrepoisons ,  etc.  pag.  177. 

scopum  opium  (1),  hyosciamus,  assa  foetida,  aetherea  (2)  et  similia  hoc 
ultimo  morbi  stadio  saepe  non  sine  maximo  fructu  in  usum  vocantur. 

Depletionibus  institutis,  epispastica,  sinapismi,  frictiones  cum  tartaro 
emetico  in  regione  faucium  aut  laryngis  praestantissima  hic  sunt  remedia. 

Quid  de  sulphureto  potassae  dicendum  sit,  practicis  relinquimus. 

Indesperato  casu  broncbotomiam  lentandam  esse  celeb.  Home  praecipit: 
ast ,  si  non  periculosa ,  tamen  anceps  nobis  videtur  haec  operatio ,  cum 
numquam  certi  sumus  de  sede  morbi.  (Riciiter.) 

Laudat  Hufeland  (3)  in  Angina  tracheali  sternuta toria. 

Gura  Anginae  parotidee  simplicis  inflammatoriae  differt  ab  aliis  hujus 
morbi  generibus  in  eo ,  quod  antiphlogistica  numquam  ea  nec  copia 
nec  tali  intensitate  adhibeantur,  quam  in  caeleris  Anginis :  leviora  sudorifica , 
laxantia ,  frictiones  cum  spiritu  vini  camphorati ,  spiritu  salis  ammoniaci 
circum  collum  institutae,  ordinarie  sufficiunt  ad  debellandum  morbum 
brevissimo  spatio.  Applicatione  sanguisugarum  in  loco  inflammato  non 
raro  inflammatio  illa  intensior  redditur.  Si  gravis  oboritur  metastasis  ad 
cerebrum ,  mammas  aut  ad  testiculos ,  stimulantia  validiora  ad  glandulam 
primitive  affectam  apponenda  sunt.  Quocirca  Hamilton  (4)  laudat  ve- 
sicantia.  ^ 

Quoad  Anginam  malignam,  in  tonieis  stimulantibus,  adstringentibus , 
sola  spes  est  quaerenda :  rarissime  hic  depletiones  conveniunt :  quod  si 
tamen  indicantur,  fere  semper  generalibus  antiponendae  sunt  depletiones 
locales. 

Gargarismata  adstringentia  ex  acido  vitriolico ,  vino  rubro,  alumine, 
camphora,  aqua  calcis  (5) :  interne  (6)  decoctum  corticis  peruviani ,  infusum 
serpentariae  cum  campliora  ,  aetherea,  moschus,  castor  indicantur.  Quan¬ 
doque,  inchoante  morbo,  vomitorium  (7)?  ut  totum  corpus  concutiatur,  et 


(1)  Hufeland, ,  op.  cit.,  pag.  2i4. 

(2)  Milliar.  op.  cit. 

(3)  Idem  ,  pag.  117. 

(4)  Capuron,  pag.  i52. 

(5)  Hufeland ,  op.  cit.,  pag.  210. 

(6)  Staret ,  Cullen  ,  Hufeland ,  Huxham  ,  etc. 

(7)  Capuron ,  opus  cit.,  pag.  i52. 

proprietates  vitales  modificentur,  convenit.  Revulsiva,  ut  vesicatoria  ad 
collum,  ad  bracilia  et  indicationes  curati  vas  liic  adimplent. 

Quod  si  suppuratoria  sit  Angina  (1),  ultra  quam  necesse  est  aeger  non 
debilitandus;  sed  non  diaeta  vegetabili,  blanda,  modice  nutriente  vires 
sustentandae,  et  suppuratio  emollientibus,  laxantibus,  tepidis  interne  ex¬ 
terneque  adbibitis  ,  promovenda  ;  si  difficilem  reddat  abscessus  respira¬ 
tionem,  aut  deglutitionem,  aperiendus ,  si  possibile  est,  pharyngotomo  (2). 

Si  scirrbosae  Anginae  vakle  difficilis  est  cura,  varia  resolventia  in 
usum  vocantur,  ut  taraxicum,  cicuta,  gummata  ferulacea,  sapo,  etc. 

Ast  ordinarie  nullum  exsurgit  ab  usu  Irorum  remediorum  levamen. 
Sola  spes  aliquando  in  exstirpatione  scliirri  residet,  admissa  operationis 
possibilitate.  Quod  si  fieri  non  possit,  caustica,  ope  penicilli,  per  cariniam 
cavam  immissi ,  applicanda  sunt ,  ut  sic  tumor  auferatur. 

.Dum  chronica  est  Angina,  praecipue  ad  causam  morbi  venit  atten¬ 
dendum  ;  sic  non  raro  oritur  a  suppressione  cujusdam  morbi  cutanei ,  a 
syphilitide,  herpete,  etc. 

Cura  in  illis  casibus  ex  genio  morbi  primitivi  eruitur. 

In  genere,  aegro ,  qui  deglutire  non  valet,  clysmata  ex  lacte  vel  jure 
carnium,  ut  nutritio  inde  promoveatur,  injicienda  sunt. 

Qualis  sit  species  Anginae ,  in  convalescentia  oportet  adhibere  leviora 
Ionica  atque  stiptica. 

Qui  saepuis  Angina  laborant,  caveant  a  frigido  aere,  collum  maxime 
noctu  tegant;  ea,  quae  humorum  motum  augent,  et  ad  fauces  determinant, 
evitent,  ut  spirituosa ,  vociferationem,  cantum,  etc. 

Imprimatur  , 

J.  L.  KESTELOOT , 

Med.  Prof.  ord.  h.  t.  Fac.  Decanus. 


(x)  Stoll  j  opus  cit.  pag.  8. 

(2)  Hufeland ,  op.  cit.  pag.  217. 

(3)  Stoll ,  opus  cit.  pag.  n. 

THESES  MEDICvE. 


I. 

Omnis  inflammatio  non  curatur  debilitantibus. 


II. 

Urinam  renibus  secerni,  et  non  alia  via,  quam  per  uretheres,  ad 
vesicam  urinariam  deferri  contendimus. 

IH. 

Ab  Angina  detento  tumorem  fieri  in  collo ,  bonum :  foras  enim  morbus 
vertitur.  (Hipp.  sect.  VI  Aph.  37.) 

IV. 

Gonorrhoea  et  leucorrboea  difficile  a  se  invicem  distinguuntur,  quum 
chronicae  sunt. 

V. 

In  autumno  morbi  acutissimi  et  perniciosissimi  omnino :  ver  autem 
saluberrimum  et  minime  exitiale.  (Hipp.  sect.  III  Apii.  9.) 

VI. 

Putamus  hominem  natura  sua  esse  omnivorum. 


VH. 

Bilem  ex  sanguine  venae  portarum  secerni  defendimus. 

vrn. 

Natura  febris  neque  in  motu  sanguinis  accelerato,  neque  in  calore 
aucto,  neque  in  sola  cordis  et  vasorum  irritabilitate,  quaerenda . 


GANDZE,  TYPIS  P.  F.  DE  G  OESIN- EERHAEGHE ,  ACADEMIAE  TYPOGRAPHI, 

VIA  HOOGFOORTE  N°  5j. 

1824. 


» 

• 

. 

. 

. 

* 


r 


*  .  '  . , 

•  •  ji  -  .  ■■  ;|SL.  . 


> 


r* . 


■  . 


\ 


i-  1 


•  *■  * 


; 


"  '  ti  1 


* 


- 

. 

_ 

<  *  ,  »  .. 


" 

; 


»>•••  •  ■  ■  :  '  i’  ' ■’  5 ' 


•  • 


’ 


.  * 

’  ,  ■  ■ ' 

" 

■ 


. 


- 


-  - 


- 


.  ,  •  :■  .  .  ..  • 

* 

. 


' 


